РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/110-23

26. април 2023. године

Б е о г р а д

ЗАПИСНИК

СА 25. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 26. АПРИЛА 2023. ГОДИНЕ

Седница је почела у 13,05 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Верољуб Матић, др Угљеша Мрдић, Александар Мирковић, Ђорђе Комленски, Ана Миљанић, др Весна Ивковић, Војислав Михаиловић, Драгана Ракић и Живота Старчевић.

Седници су присуствовали заменици чланова Одбора: Драгана Радиновић, заменик члана Сандре Божић, Бојан Торбица, заменик члана Александра Марковића, Славиша Ристић, заменик члана Јанка Веселиновића, Срђан Миливојевић, заменик члана Драгане Ракић и Радмила Васић, заменик члана Бошка Обрадовића.

Седници нису присуствовали чланови Одбора: Сандра Божић, Александар Марковић, Радован Арежина, Јанко Веселиновић, Мирослав Алексић, Никола Драгићевић и Бошко Обрадовић.

Председник Одбора је, на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама предложеног дневног реда, односно о захтевима народних посланика Заима Реџеповића и Хаџи Милорада Стошића за остваривање права на исплату месечне накнаде на име закупа стана у Београду и права на накнаду за одвојени живот од породице, као и о захтеву Дубравке Ђедовић, министра рударства и енергетике, за обављање друге јавне функције.

На предлог председника, Одбор је већином гласова прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника, већином гласова утврдио дневни ред 25. седнице у целини:

 Д н е в н и р е д:

- Усвајање записника са 23. и 24. седнице Одбора -

1. Разматрање захтева народног посланика Заима Реџеповића за остваривање права на исплату месечне накнаде на име закупа стана у Београду и права на накнаду за одвојени живот од породице (акт 21 број 120-661/23 од 3. априла 2023. године),

2. Разматрање захтева народног посланика Хаџи Милорада Стошића за остваривање права на исплату месечне накнаде на име закупа стана у Београду и права на накнаду за одвојени живот од породице (акт 21 број 120-663/23 од 3. априла 2023. године),

3. Разматрање захтева Дубравке Ђедовић, министра рударства и енергетике, за прибављање мишљења за обављање друге јавне функције (акт 21 број 02-815/23 од 25. априла 2023. године).

Пре преласка на рад по утврђеном дневном реду Одбор је, већином гласова, без примедаба, усвојио записнике са 23. и 24. седнице Одбора.

**Прва, Друга и Трећа тачка дневног реда:** Разматрање захтева народних посланика Заима Реџеповића и Хаџи Милорада Стошића за остваривање права на исплату месечне накнаде на име закупа стана у Београду и права на накнаду за одвојени живот од породице, као и захтева Дубравке Ђедовић, министра рударства и енергетике, за прибављање мишљења за обављање друге јавне функције

Председник Одбора је напоменуо да ће Одбор, с обзиром на то да је прихваћен предлог за обједињену расправу по тачкама дневног реда, у складу са чланом 157. став 2. Пословника, по завршетку расправе одлучивати о свакој тачки дневног реда посебно.

Додао је да су члановима Одбора достављени захтеви народних посланика Заима Реџеповића и Хаџи Милорада Стошића уз које су приложени оверени уговори о закупу стана, као и фотокопије личних карата и друга потребна документација. Подсетио је да Одбор, према Oдлуци о посланичкој накнади, може да одлучи да се народном посланику који нема пребивалиште у Београду и не користи право на хотелски смештај, на лични захтев исплати месечна накнада на име закупа стана у Београду у укупном износу од 35.000 динара. Такође, народни посланик који користи право на закупа стана у Београду има право и на накнаду на одвојени живот од породице у износу од 40% просечне зараде по запосленом у привреди Републике Србије према последњем коначно објављеном податку републичког органа надлежног за послове статистике на дан исплате.

Председник Oдбора је напоменуо да је Дубравка Ђедовић поднела Одбору захтев за прибављање позитивног мишљење да уз функцију министра рударства и енергетике обавља и функцију представника Републике Србије у Скупштини Акционарског друштва „Електропривреда Србије“, Београд, на коју је именовала Влада Републике Србије Закључком који је доставила уз захтев, подсетивши да је позитивно мишљење Одбора претходни услов да би Агенцијаза спречавање корупцијемогла да решава о потпуном и уредном захтеву функционера.

У дискусији су учествовали Радмила Васић, Миленко Јованов, Драгана Ракић и Срђан Миливојевић.

Радмила Васић је истакла да је против давања позитивног мишљења министарки Дубравки Ђедовић указујући на, по њеном мишљењу, погубност трансформације ЕПС-а из јавног предузећа у акционарско друштво, сматрајући да је наведена трансформација увод у приватизацију ЕПС-а чија је вредност у претходном периоду са 14 милијарди евра сведена на три милијарде евра. Изјавила је да по неким проценама, као последица приватизације, може доћи до отпуштања 16.000 радника, а да ће, по информацијама којима она располаже, први на удару бити радници ЕПС-а са Косова и Метохије.

 Миленко Јованов је током излагања Радмиле Васић, у више наврата, замолио именовану да се држи тачке дневног реда седнице Одбора за административно-буџетска и мандатно-имунитетска питања, с обзиром на то да је њено излагање примереније скупштинском одбору за енергетику. Додао је и да је више пута трпео критику од појединих чланова Одбора зато што је дозвољавао да се на седницама Одбора дискутује ван дневног реда и нагласио да убудуће такву праксу више неће допуштати.

Драгана Ракић је у свом излагању напоменула да ће време предвиђено за излагање као члана Одбора поделити за својим замеником, Срђаном Миливојевићем. Поновила је начелни став да је против тога да министри обављају друге јавне функције јер је, како је истакла, сама функција министра рударства и енергетике довољно одговорна, поготово имајући у виду актуелну глобалну енергетску кризу. Додала је да је на делу брзинска трансформација ЕПС-а у акционарско друштво и нагласила да се трансформација спроводи без јавне расправе и адекватног инфомисања најшире јавности. Навела је да је по њеном мишљењу нелогично да Скупштину ЕПС-а, без обзира што је ЕПС 100% у власништву Републике Србије, чини само једно лице, односно да Скупштину ЕПС-а, као најважнијег јавног предузећа и највећег послодавца у Србији, чини једна особа. Због свега наведеног истакла је да неће гласати за давање позитивног мишљење јер државни ресурс као што је ЕПС, по њеном схватању, не сме да се стави у руке једне особе, у овом случају министра рударства и енергетике.

По мишљењу Срђана Миливојевића, давање позитивног мишљења министру рударства и енергетике да буде једини члан Скупштине ЕПС-а доводи тог министра у директан сукоб интереса, јер на тај начин устројена Скупштина неће моћи да се супротстави евентуалној иницијативи Владе да се ЕПС приватизује. Сматра да наведено представља лош пример који не постоји ни и једном другом предузећу и упитао чланове Одбора да ли би, у случају да имају своје фирме, поверили одлучивање о свему искључиво једном човеку. Предложио је да у Надзорни одбор ЕПС-а, као његово контролно тело и контролни механизам, а због чињенице да је ЕПС национални ресурс грађана Србије који не припада ни једној Влади, као ни једној већинској или опозиционој странци, уђу и по један представник позиције и опозиције и да би о оваквој идеји требало размислити. Закључио је да понашање Владе упућује да постоје индиције да се спрема приватизација ЕПС-а којој не може да се супротстави један члан Скупштине акционара који је уједно и члан Владе и стога апеловао на чланове Одбора да не гласају за позитивно мишљење.

По закључењу дискусије, на предлог председника, Одбор је одлучивао о свакој тачки дневног реда појединачно.

Одбор је, на предлог председника, једногласно прихватио захтев народног посланика Заима Реџеповића за остваривање права на исплату месечне накнаде на име закупа стана у Београду и захтев за остваривање права на накнаду за одвојени живот од породице, почев од 3. априла 2023. године до 3. априла 2024. године, будући да је уговор о закупу закључен на годину дана.

 Одбор је, на предлог председника, једногласно прихватио захтев народног посланика Хаџи Милорада Стошића за остваривање права на исплату месечне накнаде на име закупа стана у Београду и захтев за остваривање права на накнаду за одвојени живот од породице, почев од 1. априла 2023. године.

 Одбор је, на предлог председника, већином гласова прихватио захтев и дао позитивно мишљење Дубравки Ђедовић да уз функцију министра рударства и енергетике, може да обавља и функцију представника Републике Србије у Скупштини Акционарског друштва „Електропривреда Србије“ Београд.

\*\*\*

Седница је завршена у 13,35 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов